RESOLUCIÓN do 26 de setembro de 2025, da Dirección Xeral de Urbanismo, pola que se fai pública a aprobación definitiva da modificación puntual das normas subsidiarias de planeamento do Concello de Maside, no ámbito da avenida do Grupo Escolar.
Consellería de Vivenda e Planificación de Infraestruturas — III. Outras disposicións — 13/10/2025

En cumprimento do disposto no artigo 82 da Lei 2/2016, do 10 de febreiro, do solo de Galicia, e nos artigos 144.18 e 199 do Decreto 143/2016, do 23 de setembro, polo que se aproba o seu regulamento, faise pública a aprobación definitiva da modificación puntual das normas subsidiarias de planeamento do concello de Maside, no ámbito da avenida do Grupo Escolar, mediante a Orde da Conselleria de Vivenda e Planificación de Infraestruturas do 25 de setembro de 2025, que figura como anexo.
Unha vez inscrita dita modificación puntual das normas subsidiarias de planeamento no Rexistro de Ordenación do Territorio e Planeamento Urbanístico de Galicia, a documentación íntegra deste, incluído o extracto ambiental, poderá consultarse na seguinte ligazón:
https://territorioeurbanismo.xunta.gal/gl/territorio-e-urbanismo/rexistro-de-ordenacion-do-territorio-e-urbanismo/buscador
Así mesmo, o informe ambiental estratéxico e a demais documentación do procedemento de avaliación ambiental do referido plan poderá ser consultada na seguinte ligazón:
https://medioambiente.xunta.gal/busca-por-palabra-clave?p_p_id=aaeKeyword_WAR_aae&p_p_lifecycle=0&p_p_state=normal&p_p_mode=view&p_p_col_id=column-2&p_p_col_count=1&_aaeKeyword_WAR_aae__spage=%2Fportlet_action%2Faae%2FdetalleProxecto%3Fid%3D2411&_aaeKeyword_WAR_aae_id=2411
Santiago de Compostela, 26 de setembro de 2025
O Concello de Maside, conforme o disposto no artigo 60.13 da Lei 2/2016, do 10 de febreiro, do solo de Galicia (LSG), e 144.13 do seu regulamento (RLSG) remite o expediente de referencia para a súa aprobación definitiva.
Analizada a documentación achegada e, vista a proposta literal que eleva a Dirección Xeral de Urbanismo, resulta:
Antecedentes:
I.1. O Concello de Maside dispón de normas subsidiarias de planeamento municipal (NSP), aprobadas definitivamente o 29.10.1985, con catorce modificacións puntuais (MP).
I.2. A tramitación da modificación puntual foi a seguinte:
• O 9.7.2021 a Dirección Xeral de Calidade Ambiental, Sostibilidade e Cambio Climático ditou resolución, publicada no DOG do 27.7.2021, na que resolve non someter a MP ao procedemento de avaliación ambiental estratéxica ordinario, e acompaña os informes correspondentes ás consultas previas da Dirección Xeral de Ordenación do Territorio e Urbanismo e do Instituto de Estudos do Territorio.
• O Pleno do Concello, en sesión do 15.3.2022, aprobou inicialmente a MP e someteuna a información pública durante dous meses mediante anuncios no diario La Región o 25.3.2022, e no DOG do 30.3.2022. Non se presentou ningunha alegación.
• Déuselle audiencia aos municipios limítrofes de Amoeiro, O Carballiño, Punxín, San Amaro e San Cristovo de Cea. Consta informe, do 23.4.2022, do Concello de Amoeiro no que se sinala que a MP apenas ten incidencia no dito concello.
• Constan os informes sectoriais preceptivos emitidos en sentido favorable, de:
– Axencia Galega de Infraestruturas (AXI) do 12.4.2022.
– Dirección Xeral de Emerxencias e Interior, do 13.4.2022.
– Dirección Xeral de Política Enerxética e Minas do Ministerio de Transición Ecolóxica e o Reto Demográfico, do 21.4.2022.
– Servizo de Enerxía e Minas, da inclusión parcial o perímetro de protección da Fonte do Baños sen obxeccións, do 27.4.2022.
– Dirección Xeral de Calidade Ambiental e Cambio Climático, do 3.5.2022.
– Servizo de Montes da Consellería do Medio Rural, do 5.5.2022.
– Dirección Xeral de Telecomunicacións e Ordenación dos Servizos de Comunicación Audiovisual, do 5.5.2022.
– Dirección Xeral do Patrimonio Cultural, do 18.5.2022.
– Deputación Provincial de Ourense, do 26.5.2022.
– Área de Fomento da Delegación do Goberno en Galicia, do 30.6.2022.
– Instituto de Estudos do Territorio (IET) do 8.7.2022 e 27.12.2022.
– Augas de Galicia, do 15.7.2022.
– Servizo de Urbanismo, do 22.7.2022, co resultado do trámite do artigo 60.7 da LSG.
– Confederación Hidrográfica do Miño-Sil, do 9.12.2022, condicionado á obtención da concesión A/32/17431 (12 l/s para Maside).
– Demarcación de Estradas do Estado en Galicia, do 8.2.2023.
• Constan informes municipais técnicos e xurídicos, do 13.3.2023.
• O Pleno municipal, en sesión do 17.3.2023, acordou aprobar provisionalmente a MP.
• O 22.12.2023, a Conselleira de Medio Ambiente, Territorio e Vivenda resolveu non outorgar a aprobación definitiva, exixindo a emenda de deficiencias sinaladas na orde.
• Consta a resolución do expediente de aproveitamento A/32/17431 da Confederación Hidrográfica do Miño-Sil do 19.7.2023.
• Constan os informes municipais técnico e xurídico, do 25.10.2024.
• O Pleno municipal, en sesión do 30.10.2024, acordou aprobar provisionalmente a MP.
• O 21.4.2025, o concello solicita a suspensión do prazo para resolver ao ter sido detectadas unha serie de deficiencias na documentación técnica.
• Constan novos informes municipais técnico e xurídico, do 19.6.2025 e do 20.6.2025.
• O Pleno municipal, en sesión do 27.6.2025, acordou aprobar provisionalmente a MP.
I.3. O 15.7.2025, conforme o disposto no artigo 60.13 da LSG, tivo entrada na Xunta de Galicia oficio do Concello de Maside acompañado do expediente administrativo e dos documentos dilixenciados aprobados inicial e provisionalmente.
II. Análise e consideracións:
II.1. O ámbito da modificación puntual está situado ao noroeste do núcleo urbano de Maside capital e comprende un conxunto de parcelas arredor da avenida do Grupo Escolar.
A superficie total do ámbito é de 52.430,03 m², dos que actualmente 42.511,57 m² están clasificados como solo urbano consolidado e 9.918,46 m², como solo rústico. Do solo clasificado como urbano, 18.751,86 m² corresponden a solo con ordenanza de ensanche; 9.818,80 m² a sistema viario; 7.333,34 m² a equipamento escolar; e 6.607,57 m² a zonas verdes. A totalidade do solo rústico corresponde a solo rústico de protección ordinaria (plano ORDET_PINF_02ORD).
II.2. O obxecto da modificación puntual é a reclasificación do solo acorde coa situación actual; e a súa reordenación recoñecendo as preexistencias construídas, para adecuar á nova normativa urbanística; a obtención de novas dotacións de zonas verdes, equipamentos e prazas de aparcamento; e o desenvolvemento do ámbito cunha tipoloxía edificatoria acorde co modelo existente, así como a obtención de solo para vivenda de promoción pública.
II.3. A MP reclasifica todo o ámbito como solo urbanizable, incorporando a ordenación detallada. Da superficie total, 20.070,72 m² corresponden a uso residencial; 11.717,30 m² para equipamentos; 8.112,90 m² a espazos libres e zonas verdes do sistema local; e 11.442,05 m² a sistema viario do sistema local.
Do total do solo residencial, 18.140,81 m² corresponden a ordenanza 01 (unifamiliar illada); 600,00 m² a ordenanza 02 (bloque aberto/vivenda VPA); e 1.331,92 m² a ordenanza 03 (edificacións existentes). Do total de solo de equipamentos, 10.351,40 m² corresponden a sistema xeral; e 1.365,90 m² a sistema local.
II.4. O sector de solo urbanizable SUBLE 01 GRUPO ESCOLAR dispón dun aproveitamento tipo de 0,2864 m²/m²; e divídese para efectos de xestión en dous polígonos. Os coeficientes de ponderación dos distintos usos e tipoloxías edificatorias son acordes co previsto no artigo 236.4 do RLSG; e coa división en polígonos, e co establecido no artigo 237.3 do RLSG.
II.5. A normativa urbanística da ordenación detallada establece unhas ordenanzas reguladoras específicas para as diferentes cualificacións, acordes á Lei do solo de Galicia e o seu regulamento, ademais de determinacións de carácter xeral e normas xerais de edificación.
II.6. A Resolución do 11.4.2023 de concesión A/32/17431 acredita a suficiencia de recursos hídricos exixida no informe do 9.12.2022, da Confederación Hidrográfica do Miño-Sil.
A competencia para resolver sobre a aprobación definitiva dos instrumentos de planeamento xeral e das súas modificacións puntuais corresponde á conselleira de Vivenda e Planificación de Infraestruturas, de conformidade co disposto nos artigos 60, 61.1, 83.6 da LSG e nos artigos 146.1 e 200.5 do RLSG; en relación co Decreto 42/2024, do 14 de abril, polo que se establece a estrutura orgánica da Xunta de Galicia e co Decreto 142/2024, do 20 de maio, polo que se establece a estrutura orgánica da Consellería de Vivenda e Planificación de Infraestruturas.
III. Resolución:
En consecuencia, e ao abeiro do disposto nos artigos 83 e 60.16 da LSG,
1. Aprobar definitivamente a modificación puntual das normas subsidiarias de planeamento do Concello de Maside no ámbito da avenida do Grupo Escolar.
2. De conformidade co artigo 88 da Lei 2/2016, do 10 de febreiro, do solo de Galicia, e artigo 212.1 do seu regulamento, a Dirección Xeral de Urbanismo inscribirá de oficio a MP no Rexistro de Ordenación do Territorio e Planeamento Urbanístico de Galicia.
3. De conformidade co disposto polos artigos 82 da Lei 2/2016, do 10 de febreiro, do solo de Galicia, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e as ordenanzas da MP das NSP aprobada definitivamente.
4. Notifíquese esta orde ao Concello e publíquese no
Diario Oficial de Galicia
.
5. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, contado desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.